SET ปิดลบ 19 จุด โบรกฯแนะจับตาชุมนุมใหญ่พรุ่งนี้ อาจฉุดดัชนีหลุด 1,400 จุด
SET ปิดลบ 19 จุด โบรกฯแนะจับตาชุมนุมใหญ่พรุ่งนี้ อาจฉุดดัชนีหลุด 1,400 จุด
24 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,401.63 จุด ลดลง 18.80 จุด (-1.32%) มูลค่าการซื้อขาย 102,837.88 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ดัชนีหุ้นไทยปรับตัวขึ้นไปค่อนข้างดีในช่วงเช้า ตาม Sentiment เชิงบวกจากการเมืองของสหรัฐ ก่อนเผชิญแรงขายทำกำไรระยะสั้นออกมา หลังจากที่นับตั้งแต่ต้นเดือน พ.ย.จนถึงปัจจุบันดัชนีดีดตัวขึ้นไปแล้วถึง 20% ทำให้มีแรงขายออกมาเป็นปกติ
ประกอบกับ ดัชนีดีดตัวขึ้นมาเข้าใกล้ระดับเป้าหมายปี 64 ที่ 1,450 จุด และเคยเป็นจุดสูงเดิมในช่วงเดือน มิ.ย.ทำให้เริ่มเห็นแรงขายออกมาชัดเจน รวมถึงตลาดยังจับตาการชุมนุมทางการเมืองวันพรุ่งนี้ (25 พ.ย.)
อย่างไรก็ตาม แรงขายที่มีออกมาในวันนี้ยังไม่น่ากังวล เพราะภาพใหญ่ยังเป็นทิศทางของเม็ดเงินไหลเข้าต่อเนื่อง แม้อาจจะซื้อน้อยลงบ้างหรือสลับขายออกมาบ้างก็ตาม เนื่องจากนักลงทุนต่างชาติเริ่มปรับพอร์ตหลังจากมีความคืบหน้าวัคซีนต้านโควิด-19 ทำให้เกิดความคาดหวังต่อเศรษฐกิจที่จะฟื้นตัวในระยะต่อไป และไทยมีการพึ่งพิงด้านการท่องเที่ยวค่อนข้างมากก็ทำให้เห็นแรงซื้อเข้ามามากก่อนหน้านี้
ส่วนแนวโน้มการซื้อขายวันพรุ่งนี้ ยังต้องจับตาสถานการณ์การชุมนุมในประเทศเป็นหลัก โดยมีแนวรับสำคัญที่ 1,400 จุด หากหลุดก็จะมีแนวรับถัดไปที่ 1,390 จุด และแนวต้านที่ 1,435-1,450 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 6,601.41 ล้านบาท ปิดที่ 40.00 บาท  ลดลง 0.50 บาท
ADVANC มูลค่าการซื้อขาย 4,687.72 ล้านบาท ปิดที่ 178.00 บาท ลดลง 1.50 บาท
KBANK มูลค่าการซื้อขาย 4,296.16 ล้านบาท ปิดที่ 105.50 บาท ลดลง 2.50 บาท
PTTEP มูลค่าการซื้อขาย 3,531.00 ล้านบาท ปิดที่ 96.75 บาท ลดลง 1.75 บาท
STGT มูลค่าการซื้อขาย 2,453.84 ล้านบาท ปิดที่ 72.75 บาท เพิ่มขึ้น 0.75 บาท